Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 7520

(3) A vas- és acéliparban nyújtott beruházási támogatások abban az esetben tekinthetők összeegyeztethetőnek a közös piac szabályszerű működésével, ha – a Bizottság előzetes bejelentést kapott a beruházási programról minden olyan esetben, amikor az acélipari vállalkozások által a beruházásaikra vonatkozóan szolgáltatandó adatokról szóló, 1981. november 18-i 3302/81/ESZAK bizottsági határozat vagy bármely más határozat rendelkezik az ilyen tájékoztatási kötelezettségről, – a szerkezetátalakításra tett erőfeszítések mértéke indokolttá teszi ezeknek a támogatásoknak az összegét és intenzitását, figyelembe véve azon régió strukturális problémáit, ahol a beruházás megvalósul, továbbá a támogatások összege és intenzitása e célok megvalósítására korlátozódik, – a beruházási program figyelembe veszi a (2) bekezdésben meghatározott kritériumokat és az acélipar általános céljait, figyelembe véve a Bizottság által esetlegesen a szóban forgó beruházási program vonatkozásában kiadott, indokolással ellátott véleményt. A támogatások vizsgálata során a Bizottság köteles figyelembe venni, mennyiben járul hozzá a beruházási program a Közösség egyéb céljainak megvalósításához, többek között az innovációhoz, az energiatakarékossághoz és a környezetvédelemhez, feltéve, hogy betartják a (2) bekezdésben említett szabályokat.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes